b'\n_START_ARTICLE_\nSimfonija iz Novega sveta\n_START_SECTION_\n1.\n_START_PARAGRAPH_\nMo\xc5\xbe se poslavlja od \xc5\xbeene in otroka, odhaja v Ameriko. - \xc5\xbde \xc5\xa1esto leto je tam sam, izgublja vero v Boga, v njem raste nejevolja na \xc5\xbeeno, ki ni pri\xc5\xa1la za njim. Sklene, da se preda \xc5\xbeivljenju; ko sre\xc4\x8da dekle (simbol lepe in zapeljive tujine), se je oklene, da bi se re\xc5\xa1il strupa samote.\n_START_SECTION_\n2.\n_START_PARAGRAPH_\n\xc5\xbdena \xc5\xbealostna prebira pismo, ki ga je napisala mo\xc5\xbeu v tujino. Skrivaj jo obi\xc5\xa1\xc4\x8de preganjani brat, tola\xc5\xbei jo, da ji Bog ni brez namena poslal trpljenja, saj vera in trpljenje odre\xc5\xa1ujeta. \xc5\xbeena obupuje: mo\xc5\xbe se ne ogla\xc5\xa1a ve\xc4\x8d, nadleguje jo Vsiljivec, jo mami z obljubami ugodja in sre\xc4\x8de, ji grozi, da ji bo vzel otroka. Brat se spomni na \xc5\xa1kofa Barago; njega je \xc5\xbee bil re\xc5\xa1il iz stiske, pomagal bo tudi njej. V skupni molitvi izro\xc4\x8dita svetni\xc5\xa1kemu \xc5\xa1kofu svoje trpljenje in ga prosita pripro\xc5\xa1nje pri Bogu.\n_START_SECTION_\n3.\n_START_PARAGRAPH_\nMo\xc5\xbe pri\xc4\x8dakuje dekle, a njegovo srce je kakor pepel. O\xc4\x8dita si, ho\xc4\x8de pregnati prikazni iz preteklosti, pozabiti, zanj je vse mrtvo, tudi Bog. A pozabiti ne more, spremljajo ga besede, ki jih je pravkar prebral v \xc5\xbeeninem pismu. Pride dekle, ki pa kmalu za\xc4\x8duti, da je med njiju legla tujost; iztrga mu pismo, a ko ga prebere, razo\xc4\x8darana spozna, da njen ljubi ni Sinji kraljevi\xc4\x8d, da je vse izgubljeno. Ko ho\xc4\x8de oditi, jo mo\xc5\xbe s silo zadr\xc5\xbeuje, med ruvanjem se mu razpre srajca in poka\xc5\xbeejo se gobe na njegovem telesu: la\xc5\xbe je razgaljena v vsej gnusobi, mo\xc5\xbe je zaznamovan, obsojen na smrt.\n_START_SECTION_\n4.\n_START_PARAGRAPH_\n\xc5\xbdena je polna grenkobe, pravkar je prebrala mo\xc5\xbeevo izpoved: nezvest, brez vere, gobav... Brat jo opominja, naj odpusti, naj sodbo prepusti Bogu, treba je izpolnjevati Njegovo voljo. \xc5\xbdeni se srce upira, a ko misli na mo\xc5\xbeevo bedo, v njej zmaga ljubezen. - Ob trkanju se brat skrije, vstopi Vsiljivec, vabi \xc5\xbeeno s seboj. Ko ga ta vztrajno odbija, za\xc4\x8dne groziti: hi\xc5\xa1a je obkoljena, edino ona lahko re\xc5\xa1i brata, ki ga \xc5\xbee dolgo i\xc5\xa1\xc4\x8dejo. Brat to sli\xc5\xa1i, pride iz skrivali\xc5\xa1\xc4\x8da, da bi sestro re\xc5\xa1il te\xc5\xbeke odlo\xc4\x8ditve. A Vsiljivec no\xc4\x8de tak\xc5\xa0ne re\xc5\xa1itve; da jima pol ure \xc4\x8dasa, da se odlo\xc4\x8dita. Brat in sestra se v molitvi zate\xc4\x8deta k Baragi, vro\xc4\x8de prosita za razsvetljenje in pomo\xc4\x8d.\n_START_SECTION_\n5.\n_START_PARAGRAPH_\nBolni\xc4\x8darka pripoveduje bolnemu mo\xc5\xbeu svojo zgodbo: z deli usmiljenja zado\xc5\xa1\xc4\x8duje za greh svojega brata, ki je mu\xc4\x8dil in ubijal nedol\xc5\xbene. \xc5\xbdrtvovanje za druge je najvi\xc5\xa1ji izraz ljubezni do Boga in s tem najvi\xc5\xa1ja sre\xc4\x8da. Mo\xc5\xbe si zeli odpu\xc5\xa1\xc4\x8danja, a je prepri\xc4\x8dan, da se je nepopravljivo raz\xc5\xa1el z Bogom in bli\xc5\xbenjimi. Sestra ga vzpodbuja k zaupanju v bo\xc5\xbejo dobroto, podari mu podobico z likom Barage, h kateremu se ve\xc4\x8dkrat zateka po pomo\xc4\x8d. Mo\xc5\xbe za\xc4\x8dne prerisovati \xc5\xa1kofov obraz, podoba ga priteza, mu govori, a ne more ji vdihniti \xc5\xbeivljenja, v slabosti omahne nad njo. Tedaj se prika\xc5\xbee duh \xc5\xa1kofa Barage; vodi mo\xc5\xbeevo roko po papirju, da nezavedno ri\xc5\xa1e in ustvari \xc5\xbeivo podobo \xc5\xa1kofa. V pogovoru z njim se na mo\xc5\xbeu neposredno uresni\xc4\x8di bo\xc5\xbeja milost: gobe odpadejo od njega, ozdravi. Obenem je dar milosti prejela tudi bolni\xc5\xa1ka sestra: za\xc4\x8detek gobavosti, da bo na svojem mesu dopolnila bridkosti Kristusove._NEWLINE_Medtem \xc5\xbeena v domovini \xc5\xbealostna moli ro\xc5\xbeni venec; brata so ji odpeljali, ne upa ve\xc4\x8d, da ga bo \xc5\xa1e kdaj videla \xc5\xbeivega. A Baraga je pomagal tudi tu: na poti v zapor je pri\xc5\xa1lo do nesre\xc4\x8de, v kateri so umrli vsi preganjalci, le duhovnik je po \xc4\x8dude\xc5\xbeu ostal \xc5\xbeiv. Pohiti k sestri, pred njenimi vrati najde sporo\xc4\x8dilo mo\xc5\xbea, da je \xc4\x8dude\xc5\xbeno ozdravljen po Baragovi pripro\xc5\xa1nji. \xc5\xbeena je presre\xc4\x8dna, njena vera postane \xc5\xa1e trdnej\xc5\xa1a. Ob \xc5\xa1kofovem kipu se v hvale\xc5\xbenem \xc4\x8de\xc5\xa1\xc4\x8denju zberejo vsi, katerim je \xc5\xa1kof izprosil bo\xc5\xbejo milost in jim pomagal.'